CELEX: 62015CN0521
Language: el
Date: 2015-09-29 00:00:00
Title: Υπόθεση C-521/15: Προσφυγή της 29ης Σεπτεμβρίου 2015 — Βασίλειο της Ισπανίας κατά Συμβουλίου της Ευρωπαϊκής Ένωσης

7.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/25
            
         Προσφυγή της 29ης Σεπτεμβρίου 2015 — Βασίλειο της Ισπανίας κατά Συμβουλίου της Ευρωπαϊκής Ένωσης
   (Υπόθεση C-521/15)
   (2015/C 406/25)
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: A. Rubio González)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Το προσφεύγον ζητεί από το Δικαστήριο:
   
               —
            
            
               να ακυρώσει την απόφαση (ΕΕ) 2015/1289 (1) του Συμβουλίου, της 13ης Ιουλίου 2015, για την επιβολή προστίμου στην Ισπανία για την παραποίηση των στοιχείων του ελλείμματος στην Αυτόνομη Κοινότητα της Βαλένθια, ή
            
         
               —
            
            
               επικουρικώς, να μειώσει το πρόστιμο περιορίζοντάς το αποκλειστικά στις περιόδους μετά την 13η Δεκεμβρίου 2011, ημερομηνία ενάρξεως ισχύος του κανονισμού 1173/2011 (2) και,
            
         
               —
            
            
               σε κάθε περίπτωση, να καταδικάσει το καθού θεσμικό όργανο στα έξοδα.
            
         
      Ισχυρισμοί και κύρια επιχειρήματα
   
   
      Παράβαση του άρθρου 8, παράγραφος 3, του κανονισμού 1173/2011 και του άρθρου 2, παράγραφοι 1 και 3, της αποφάσεως 2012/678/ΕΕ
       (3)
      με προσβολή των δικαιωμάτων άμυνας του Βασιλείου της Ισπανίας. Πριν από την κίνηση της διαδικασίας, διενεργήθηκε έρευνα στο περιθώριο της θεσπισθείσας από την απόφαση 2012/678/ΕΕ διαδικασίας. Με τον τρόπο αυτό χρησιμοποιήθηκαν στοιχεία αποκτηθέντα σε επισκέψεις που δεν πληρούσαν τις προϋποθέσεις του άρθρου 2, παράγραφος 3, της εν λόγω αποφάσεως, θίγοντας τα δικαιώματα άμυνας της Ισπανίας.
   
      Προσβολή του δικαιώματος σε χρηστή διοίκηση όσον αφορά τη σύνθεση της ομάδας έρευνας. Δεν συνάδει με την αρχή της αντικειμενικής αμεροληψίας να συμμετέχουν στην ομάδα τα πρόσωπα που είχαν διεξαγάγει τις προηγούμενες διαδικασίες. Υπήρχε βάσιμος κίνδυνος επιβεβαιωτικής και αναδρομικής μεροληψίας της ομάδας όσον αφορά την εκτίμηση των σοβαρών ενδείξεων οι οποίες είχαν αξιολογηθεί πριν από την κίνηση της έρευνας. Η ομάδα έρευνας δεν έχαιρε ανεξαρτησίας με αποτέλεσμα να διακυβεύεται αντικειμενικώς η αμεροληψία της.
   
      Παράβαση του άρθρου 8, παράγραφος 1, του κανονισμού 1173/2011, καθόσον τα γεγονότα δεν στοιχειοθετούσαν εκ προθέσεως ή βαριάς αμέλειας του κράτους μέλους παραποίηση κρίσιμων στοιχείων σχετικά με το έλλειμμα και το χρέος ή παρουσίαση ανακριβών συναφών στοιχείων. Πρώτον, τα γεγονότα δεν στοιχειοθετούν παραποίηση ή παρουσίαση ανακριβών στατιστικών στοιχείων, αλλά πρόκειται για απλή αναθεώρηση των στοιχείων του ελλείμματος και του χρέους η οποία σαφώς και προσηκόντως. Δεύτερον, τα στοιχεία που αποτελούν το αντικείμενο της προσαπτόμενης παραποιήσεως δεν θα ήταν σε καμία περίπτωση κρίσιμα για τους σκοπούς της ασκήσεως της εποπτείας η οποία, κατά τα άρθρα 121 και 126 ΣΛΕΕ, ανήκει στα θεσμικά όργανα της Ένωσης. Τέλος, δεν μπορεί να γίνει δεκτό η συμπεριφορά της Ισπανίας συνιστά βαριά αμέλεια, καθώς οι ισπανικές αρχές ήταν αυτές που εντόπισαν το σφάλμα, το έθεσαν αμέσως υπόψη της Επιτροπής και ενήργησαν με τη μεγαλύτερη δυνατή επιμέλεια και ταχύτητα.
   
      Έλλειψη αναλογικότητας της κυρώσεως όσον αφορά το χρονικό πλαίσιο αναφοράς για τον υπολογισμό της. Η περίοδος που αποτελεί το αντικείμενο της κυρώσεως περιορίζεται στα στοιχεία που περιλαμβάνονται στις ανακοινώσεις μετά το 2012, ενώ αφορά γεγονότα που συνέβησαν μετά την 11η Δεκεμβρίου 2011, ημερομηνία ενάρξεως ισχύος του κανονισμού 1173/2011. Συνεπώς, το ποσό αναφοράς πρέπει να περιοριστεί στα στοιχεία που αντιστοιχούν στους λογαριασμούς οι οποίοι είχαν καταχωρισθεί το 2011.
   
      (1)  ΕΕ L 198, σ. 19.
   
      (2)  Κανονισμός (ΕΕ) 1173/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την αποτελεσματική επιβολή της δημοσιονομικής εποπτείας στη ζώνη του ευρώ (ΕΕ L 306, σ. 1).
   
      (3)  Κατ’ εξουσιοδότηση απόφαση της Επιτροπής 2012/678/ΕΕ, της 29ης Ιουνίου 2012, σχετικά με τις έρευνες και τα πρόστιμα για την παραποίηση στατιστικών στοιχείων, που αναφέρονται στον κανονισμό (ΕΕ) 1173/2011 του Ευρωπαϊκού Κοινοβουλίου και του Συμβουλίου για την αποτελεσματική επιβολή της δημοσιονομικής εποπτείας στη ζώνη του ευρώ (ΕΕ L 306, σ. 21).